Leier van ‘Crusaders’ skuldig aan terreurklagteHarry Johannes Knoesen destyds tydens sy inhegtenisneming. (Foto: Valke) Die leier van die sogenaamde Crusaders-organisasie wat destyds saamgesweer het om nasionale sleutelpunte, winkelsentrums en informele nedersettings aan te val, is Maandag op alle aanklagte teen hom skuldig bevind. Harry Johannes Knoesen (64), die vyfde beskuldigde en leier van die Crusaders-organisasie (National Christian Resistance Movement), sal in aanhouding bly totdat vonnisverrigtinge op 10 Junie begin. Hy is Maandag tydens ŉ hooggeregshofsitting in die Middelburg-landdroshof skuldig bevind. Knoesen, wat al verskeie kere in die hof verskyn het nadat hy vroeër onskuldig gepleit het, verteenwoordig homself. Hy is onder meer skuldig bevind aan die oortreding van die Wet op die Beskerming van Grondwetlike Demokrasie teen Terreur en Verwante Bedrywighede (POCDATARA) toe hy en sy medebeskuldigdes beplan en voorberei het om op 28 November 2019 die terreuraanvalle uit te voer. Maroela Media het vroeër berig dat Knoesen, ŉ afgetrede pastoor wat ook in die weermag gedien het, in November 2019 deur lede van die Valke by sy huis in Middelburg in hegtenis geneem is. Hy is Maandag ook skuldig bevind aan die voorbereiding en beplanning van ŉ terreuraanval in Suid-Afrika, die werwing van persone om terreuraanvalle uit te voer, die onwettige besit van ’n vuurwapen en die onwettige besit van ammunisie. Harry Johannes Knoesen, Riana Heymans, Eric Abrams en Errol Abrams destyds in die hof. (Foto: Twitter/eNuus) Lt.genl. Godfrey Lebeya, hoof van die Valke, het die ondersoek- en vervolgingspanne vir hul werk geloof. “Ons is tevrede met die uitspraak. Dit wys weereens dat goeie intelligensie-insameling en toegewyde ondersoekwerk ’n bloedbad in die land voorkom het. Indien die beplande aanval nie gekeer was nie, sou dit tot ’n rasse-oorlog in Suid-Afrika gelei het,” het Lebeya gesê. Maroela Media het vroeër berig dat nog twee beskuldigdes en lede van die Crusaders-organisasie, Eric Donald Abrahams (55) en Erroll Abrahams (50), in Desember 2020 gevonnis is. Hulle is broers. Albei is 15 jaar tronkstraf (waarvan sewe jaar vir vyf jaar opgeskort is) opgelê vir die voorbereiding en beplanning om ŉ terreuraanval uit te voer; vyf jaar tronkstraf vir die finansiering van terreur; vyf jaar tronkstraf vir die besit van ŉ verbode vuurwapen; vyf jaar tronkstraf vir die onwettige besit van ŉ vuurwapen; vyf jaar tronkstraf vir die onwettige besit van ammunisie; en vyf jaar tronkstraf vir die onwettige besit van meer as 200 patrone. Nog twee beskuldigdes, onder wie Riana Heymans, is ook destyds in verband met die terreurkomplot in hegtenis geneem.